Diari Oficial de la Generalitat Valenciana


Sumari del DOGV 8061, del 13-06-2017 (2017/5189)

RESOLUCIÓ de 9 de juny de 2017, del director general de Relacions amb les Corts, per la qual es publica l'acord entre l'Organització Mundial del Turisme (OMT) i l'Agència Valenciana del Turisme per a la celebració de la Setena Conferència Task Force de la Ruta de la Seda de l'OMT / 7th UNWTO Silk Road Task Force Meeting.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8061

Data del DOGV
:   13-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5189


Data del document
:   09-06-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de juny de 2017, del director general de Relacions amb les Corts, per la qual es publica l'acord entre l'Organització Mundial del Turisme (OMT) i l'Agència Valenciana del Turisme per a la celebració de la Setena Conferència Task Force de la Ruta de la Seda de l'OMT / 7th UNWTO Silk Road Task Force Meeting. [2017/5189]  
L'Organització Mundial del Turisme (OMT) i l'Agència Valenciana del Turisme han subscrit, el dia 29 de març de 2017, l'acord per a la celebració de la Setena Conferència Task Force de la Ruta de la Seda de la OMT / 7th UNWTO Silk Road Task Force Meeting, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de juny de 2017 i número 713/2017, procedeix la publicació en el Diari Oficial de la Generalitat Valenciana de l'acord esmentat, que figura com a annex d'aquesta resolució.  
  
  
València, 9 de juny de 2017.- El director general de Relacions amb les Corts: Antonio Torres Salvador.  
  
  
Acord entre l'Organització Mundial del Turisme (OMT) i l'Agència Valenciana del Turisme per a la realització de la Setena Conferència Task Force de la Ruta de la Seda de l'OMT / 7th UNWTO Silk Road Task Force Meeting  
  
Amb relació a la realització per part de l'Agència Valenciana del Turisme del 7th UNWTO Silk Road Task Force Meeting (d'ara en avant, la conferència) a València, Regne d'Espanya, del 30 al 31 de març 2017:  
Considerant que l'Organització Mundial del Turisme (d'ara en avant, l'OMT o l'Organització) representada pel seu director executiu, Zhu Shanzhong, facultat per a la firma d'aquest acord per document de delegació atorgat l'1 de gener de 2016 pel secretari general de l'OMT, Taleb Rifai, nomenat, al seu torn, per l'assemblea general en la sessió número 20, celebrada els dies 24 a 29 d'agost de 2013, és un organisme especialitzat de les Nacions Unides, integrat en aquesta segons la Resolució 58/232 de l'Assemblea General de l'ONU, de 23 de desembre de 2003, i la principal organització internacional pública en l'àmbit del turisme, i que està integrada per 163 països i territoris, així com per més de 480 membres afiliats que representen el sector privat, institucions d'ensenyança, associacions turístiques i autoritats locals de turisme.  
  
Considerant que l'Agència Valenciana del Turisme, degudament representada per Francesc Colomer Sánchez, secretari autonòmic i president de l'Agència Valenciana del Turisme, en virtut del que disposen l'article 3 del Decret 102/2015, d'1 de juliol, del Consell, pel qual cessen i es nomenen les persones titulars de secretaries autonòmiques de la Generalitat (DOCV 06.07.2015), i l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOCV 08.07.2015), intervenint en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes del present document, és a València, carrer Castán Tobeñas, 77, ciutat administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat dos.e de l'article 5 de l'esmentat Decret 209/2004, de 8 d'octubre, en la virtut del qual el president de l'Agència Valenciana del Turisme exercirà la representació permanent de l'Agència en la firma de convenis, i està autoritzada la firma del present conveni per acord del Consell de 24 de març de 2017.  
Considerant que l'OMT desitja celebrar la conferència per a fomentar el turisme sostenible a través de la Ruta de la Seda i que l'Agència Valenciana del Turisme té la voluntat i la capacitat d'actuar com a amfitrió.  
Considerant que el Conveni de Seu entre el Govern del Regne d'Espanya i l'Organització Mundial del Turisme, fet a Madrid el 25 de juny de 2015 (BOE 31.07.2015), disposa en l'article 13.1 que «Espanya reconeix el dret de l'OMT que, de conformitat amb els seus estatuts, convoque les reunions de l'assemblea general, el consell executiu o d'altres òrgans estatutaris o del Sistema de Nacions Unides, així com les reunions tècniques internacionals que responguen als objectius de l'organització sense necessitat de firmar acords especials. A aquestes reunions s'aplicarà la Convenció sobre Prerrogatives i Immunitats dels Organismes Especialitzats de les Nacions Unides de 1947, l'annex XVIII relatiu a l'OMT i el present Conveni de Seu», i que, en l'apartat 2 estableix que «les reunions organitzades per l'OMT en territori nacional que se celebren fora de l'Oficina requeriran la prèvia comunicació a les autoritats espanyoles».  
Les parts acorden el següent:  
  
I  
Prerrogatives, immunitats i facilitats  
  
1. El secretari general de l'Organització invita els participants a assistir a la conferència. La Secretaria facilitarà oportunament els noms dels que accepten la invitació a les autoritats degudament designades a aquest efecte per l'Agència Valenciana del Turisme, a fi que siga possible organitzar el seu viatge i la seua estada a Espanya en les millors condicions possibles.  
2. El present acord es basa en l'article 32 dels Estatuts de l'Organització Mundial del Turisme, en el qual s'estableix que: l'Organització gaudirà en els territoris dels seus estats membres dels privilegis i immunitats requerits per a l'exercici de les seues funcions. Els dits privilegis i immunitats podran ser definits per acords conclosos per l'Organització», així com en la resolució 662(XXI) de la vint-i-unena Assemblea General de l'OMT.  
3. Amb relació a la conferència, s'aplicarà, en el que siga procedent, el Conveni entre l'Organització Mundial del Turisme i Espanya, relatiu a l'Estatut Jurídic de l'Organització firmat el 25 de juny de 2015.  
  
II  
Condicions per a l'organització de la conferència  
  
1. La conferència se celebrarà a la ciutat de València, Regne d'Espanya, del 30 al 31 març de 2017.  
2. L- Agència Valenciana del Turisme col·laborarà en l'organització i celebració de la Conferència, assumint, de forma directa, els compromisos que s'enumeren en l'apartat A («Instal·lacions i serveis a què es compromet l'Agència Valenciana del Turisme») de l'annex, que és part integrant del present acord.  
3. La col·laboració de l'Agència Valenciana del Turisme ascendirà fins a un màxim de quaranta mil euros (40.000 euros) i caldrà ajustar-se a càrrec del subprograma 215, Ruta Occidental de la Seda, capítol II, del pressupost per a l'exercici 2017, de l'Àrea de Màrqueting i Comunicació Turística de l'Agència Valenciana del Turisme.  
Els conceptes de despesa que l'Agència Valenciana del Turisme assumeix de forma directa, per mitjà de factures al seu nom, atesa la seua participació en l'organització de la Conferència, correspondran als conceptes detallats en l'apartat A de l'annex a aquest Acord i no hauran de sobrepassar l'import màxim de consignació pressupostària indicat anteriorment.  
4. L'Agència Valenciana del Turisme indemnitzarà i eximirà de responsabilitat l'Organització, respecte de tota acció legal, reclamació o demanda per qualsevol lesió o dany que pogueren patir les persones o instal·lacions proporcionades per l'Agència Valenciana del Turisme, excepte en el cas que la lesió o el dany s'haguera causat per negligència greu o dol de l'Organització o dels seus funcionaris. La sala de conferències, els despatxos i els altres recintes posats a disposició per l'Agència Valenciana del Turisme constituiran la zona de conferències i seran considerats com a recintes de l'OMT mentre dure la Conferència i en el transcurs de qualsevol període addicional necessari per a preparar i concloure la seua organització.  
5. Les parts poden acordar el patrocini extern de la conferència per a reforçar la seua qualitat i millorar la seua organització. Tot patrocini acordat per qualsevol de les parts, amb totes les seues condicions, estarà subjecte a l'acord explícit, per escrit, de l'altra part.  
6. Tenint en compte les normes de seguretat obligatòries que imposa el Departament de Seguretat de les Nacions Unides (UNDSS per la seua sigla anglesa), l'Agència Valenciana del Turisme prendrà les mesures necessàries per a garantir la seguretat dels delegats, el personal i els visitants que participen en l'esdeveniment. El pais amfitrió oferirà protecció per a garantir el bon funcionament de l'esdeveniment en una atmosfera de seguretat i tranquil·litat, lliure de tot incident de seguretat, per a la qual cosa aplicarà, entre altres, els procediments següents:  
  
- Examinar els llocs en què es desenvolupa l'esdeveniment (hotels / allotjament i lloc de celebració de l'esdeveniment) i el perímetre, comprovar el material de seguretat i assegurar-se que es troba en bon estat, i verificar quin personal es necessita per a preparar un pla de seguretat.  
- Comprovar que estan vigents i es compleixen totes les mesures de seguretat vàlides sobre incendis, eixides d'emergència, etc. en el lloc on es desenvolupa l'esdeveniment i en el seu perímetre.  
- Designar un responsable de seguretat perquè el departament de l'OMT encarregat de la seguretat puga posar-se en contacte amb ell / ella en tot moment.  
- Prendre totes les mesures necessàries per a garantir en tot moment la seguretat dels participants, especialment en el cas de personalitats (arreplega, trasllat i instal·lació).  
- Posar en pràctica un sistema correcte d'accés al lloc on es desenvolupa l'esdeveniment.  
- Distribuir informació d'interés sobre seguretat entre els participants. Aquesta informació ha de cobrir les normes de seguretat bàsiques que han de seguir-se en cas d'emergència (pla d'evacuació), la indicació de les rutes i eixides d'emergència, la ubicació dels serveis mèdics, els números d'emergències pertinents, etc.  
Si els requisits de seguretat imposats per l'UNDSS preveuen la firma d'un memoràndum d'enteniment, el dit memoràndum s'adjuntarà com a annex a aquest acord i ha de ser acceptat degudament per ambdós parts.  
7. Qualsevol ús del nom o l'emblema, la bandera o l'abreviació del nom de l'Organització quant a la conferència requerirà una sol·licitud prèvia a l'Organització i l'autorització escrita de la Secretaria, que inclourà les condicions per a l'ús dels signes de l'OMT.  
  
8. Qualsevol esmena a aquest acord o a qualsevol annex a aquest s'efectuarà per consens entre les parts per mitjà d'una carta d'acord complementària adequada.  
9. Qualsevol diferència, controvèrsia o reclamació derivada o relacionada amb aquest acord, així com qualsevol incompliment d'aquest, llevat que puga solucionar-se per mitjà de la negociació directa, es resoldrà per arbitratge, de conformitat amb el Reglament d'Arbitratge de la Comissió de les Nacions Unides per al Dret Mercantil Internacional (CNUDMI). Les parts accepten sotmetre's a qualsevol laude arbitral dictat d'acord amb aquesta clàusula com a solució definitiva de qualsevol diferència.  
10. El present acord produirà efectes des del moment de la seua firma, fins al 31 de març de 2017 o fins a la finalització de totes les actuacions que s'hi preveuen.  
11. Res dins d'aquest acord o en relació amb aquest s'entendrà com una renúncia a les prerrogatives i immunitats de l'OMT.  
  
  
València, 29 de març de 2017  
  
Per l'Agència Valenciana del Turisme  
El president de l'Agència Valenciana del Turisme: Francesc Colomer Sánchez.  
  
Per l'Organització Mundial del Turisme  
El director executiu: Zhu Shanzhong.  
  
  
ANNEX  
  
A. Instal·lacions i serveis a què es compromet l'agència valenciana del turisme  
  
I. Recintes i equips  
L'Agència Valenciana del Turisme proporcionarà els recintes, les instal·lacions i els equips esmentats, a continuació:  
A.I.1. Sala de conferències:  
Una sala de conferències per a un nombre aproximat de 50 persones. La sala haurà de disposar de l'equip tècnic necessari i de l'espai suficient per a servir begudes.  
A.I.2. Taula de registre i benvinguda:  
Una taula de registre atesa, almenys, per 2 persones, que ajudaran en les tasques de registre i atenció als participants. La taula de registre disposarà dels suports necessaris (paper, utensilis d'escriptura, etc.)  
A.I.3. Una oficina per al personal de l'OMT, amb els requisits tècnics bàsics (impressora, paper i material d'oficina).  
A.I.4. Tant la sala de conferències com l'oficina hauran d'estar disponibles almenys 24 hores abans de l'obertura oficial de la conferència.  
  
A.I.5. La sala de conferències haurà de tindre els requisits tècnics següents:  
- Un faristol amb micròfon i amb capacitat per a albergar un ordinador.  
- Un projector i una pantalla la grandària de la qual siga d'acord amb les dimensions de la sala i que permeta la projecció d'imatges i/o vídeos.  
- Una bandera amb suport per cada organitzador de l'esdeveniment. L'Organització proporcionarà la bandera de l'OMT.  
- Equip d'oficina per a cada delegat (paper, utensilis d'escriptura, etc.).  
- Auriculars: 1 per participant.  
- Micròfons individuals: 1 per cada 2 participants.  
- Un tauler de notes.  
A.I.6. Ordinadors i impressores: els ordinadors i les impressores seran proporcionats per l'Agència Valenciana del Turisme. Les següents indicacions serviran de guia:  
- Processador Pentium IV 2.0 GHz o superior  
- 1 Giga de memòria com a mínim  
- Monitor: TFT 15- com a mínim  
- Teclat: QWERTY International  
- Sistema: Windows 7 o superior  
- Programa: Microsoft Office 2010, com a mínim  
- CD-Rom/ DVD Read/Write Unit  
- Connexió a internet  
- Un ratolí d'ordinador  
- Impressores que permeten una impressió de qualitat  
  
II. Personal local responsable davant de L'OMT  
L- Agència Valenciana del Turisme proporcionarà a l'OMT els serveis següents:  
A.II.1. Traducció simultània anglés, rus - se seguiran les directrius de la International Association of Conference Interpreters (AIIC):  
http://www.aiic.net/ViewPage.cfm/page587.htm  
http://www.aic.net/ViewPage.cfm/page590.htm  
A.II.2. 2 ajudants o voluntaris encarregats de la taula de registre i benvinguda. Els ajudants o voluntaris hauran de tindre un bon domini de l'anglés. Qualsevol idioma addicional, en especial el rus, seria desitjable.  
A.II.3. 1 tècnic que serà l'encarregat de la supervisió tècnica de la conferència.  
A.II.4. Senyalització adequada que permeta el fàcil accés a les sales de la conferència.  
A.II.5. La disponibilitat d'aigua i refrescos o café en el període de duració de la conferència.  
A.II.6. Un programa social o de caràcter tècnic per als participants en la conferència.  
A.II.7. Insígnies / badges o altres sistemes d'identificació o registre. El format i el disseny seran acordats amb l'Organització.  
A.II.8. El desenvolupament de bàners o pòsters promocionals per a la conferència. El format i el disseny seran acordats amb l'Organització.  
III. Serveis que se subministraran a tots els participants i al personal de l'OMT  
L'Agència Valenciana del Turisme proporcionarà els serveis següents:  
A.III.1. Allotjament per a 4 oficials de l'OMT i 1 consultor / moderador del 28-31 de març de 2017.  
A.III.2. Allotjament per a 33 participants Task Force del 29-31 de març de 2017, que es correspon amb un representant oficial per cada estat.  
A.III.3. Pensió completa per als participants Task Force en el període de duració oficial de la conferència (93-10.22.9098).  
A.III.4. Arreplega i transferències des de l'aeroport fins a l'hotel oficial.  
A.III.5. Vols en el cas d'aquells membres de la Task Force que no puguen adquirir-los pels seus mitjans, tasca per a la qual, en cas de disposar de patrocini extern, caldrà ajustar-se al que disposa l'apartat II. 5 de l'acord.  
A.III.6. Un sopar oficial per als participants Task Force (els detalls específics del sopar s'acordaran entre les parts).  
  
B. Serveis que subministrarà l'OMT  
I. Participació en la conferència  
B.I.1. L'Organització s'encarregarà de les invitacions i de posar en contacte els 33 països participants del programa de la Ruta de la Seda de l'OMT. En el cas que un país vullga enviar a més d'un representant oficial a la conferència, el seu desplaçament i allotjament seran a càrrec seu i les condicions de la seua participació seran acordades entre les parts.  
B.I.2. L'Organització serà la responsable de la promoció de l'esdeveniment, així com de la difusió d'informació rellevant, tasca per a la qual, en el cas de comptar amb patrocini extern, caldrà ajustar-se al que disposa l'apartat II. 5 de l'Acord.  
B.I.3. L'Organització crearà un sistema de registre en línia. Comunicarà al coorganitzador tots els detalls obtinguts quant a participació i registre.  
B.I.4. L'Organització crearà una pàgina específica per a la conferència.  
  
II. Logística de la conferència  
B.II.1. L'Organització estructurarà l'agenda i el programa de la conferència, consultant els detalls amb els seus contraparts.  
B.II.2. L'Organització és la responsable del contingut de la conferència, incloent-hi la invitació i inclusió dels ponents i moderadors en el programa de la conferència.  
B.II.3. L'Organització serà l'encarregada de moderar i organitzar les sessions de la conferència.  
B.II.4. L'Organització serà responsable de la traducció i elaboració de tots els documents relacionats amb la conferència. També s'encarregarà de la difusió dels dits documents.  
B.II.5. Totes les fotografies o vídeos presos durant l'esdeveniment seran propietat exclusiva de l'OMT i els utilitzarà l'Organització per a fins oficials.